stanford-oval/wikipedia huggingface dataset:
היסטוריה של גרמניה המזרחית
דעיכה והתמוטטות 1975 - 1989 > משבר חוב חיצוני

במהלך שנות השמונים החוב החיצוני של גרמניה המזרחית תפח ליותר מ-40 מיליארד מארק גרמני, סכום שהיה סכום עצום ביחס ליכולת היצוא למערב שדרכו השיגה גרמניה המזרחית מטבע חוץ. מסמך שהוכן לפוליטביורו באוקטובר 1989 חזה שכדי לייצב את המצב יהיה צורך להגדיל את הייצוא למערב מ-2 מיליארד מארק ליותר מ-11 מיליארד מארק עד שנת 1995, אולם לא סביר שעלייה כזאת הייתה יכולה לקרות מבלי לעורר אי יציבות פוליטית.
משבר החוב נוצר כתוצאה מייבוא של רכיבי טכנולוגיה וחומרי גלם וניסיון לשמור על רמת החיים על ידי ייבוא של מוצרי צריכה. הניסיון המזרח גרמני להתחרות במערב נידון לכישלון וגם גרם לבזבוז משאבים גדול. לכל הצרות האלה נוספה החלטת ברית המועצות בשנת 1981 להפסיק לספק לגרמניה המזרחית נפט בזול.
דעיכה והתמוטטות 1975 - 1989 > התמוטטות המשטר

הרפורמות בשיטה הקומוניסטית שמנהיג ברית המועצות מיכאיל גורבצ'וב התחיל ליזום בסוף שנות השמונים יחד עם הנסיגה מדוקטרינת ברז'נייב היווה איום על המשטר הלא פופולרי של גרמניה המזרחית שהתנגד להם בתקיפות מתוך הבנה שאם הרפורמות של גורבצ'וב ייושמו בגרמניה המזרחית הן יביאו להחלשתו ונפילתו של המשטר.
אולם את מהלך הרפורמות בגוש המזרחי לא ניתן היה לעצור ובאוגוסט 1989 בצעד שהיה הסדק הראשון במסך הברזל ממשלתה הרפורמיסטית של הונגריה פתחה את גבולות המדינה עם אוסטריה. אלפי מזרח גרמנים ניצלו זאת כדי להגר למערב. אלפים אחרים צרו על הנציגויות הדיפלומטיות של גרמניה המערבית במזרח אירופה, בדרישה לזכות להגר למערב. בתגובה הודיעה גרמניה המזרחית שהיא תספק תחבורה שתוביל את המהגרים לגרמניה המערבית תוך שהיא מתארת את הגירתם כגירוש גורמים "אנטי-חברתיים, בוגדניים וקרימינלים". בו בזמן החלו הפגנות המונים בלייפציג ובדרזדן, שבהן הועלתה הדרישה ליישום רפורמות דמוקרטיות במדינה.
הונקר וצמרת המפלגה בחרו להתעלם מההפגנות ההמוניות ולהתרכז בחגיגות שנת ה-40 ליסודה של הרפובליקה, אולם באותו היום התפשטו ההפגנות אל הבירה וחזרו על הדרישה לקיום רפורמות דמוקרטיות והיה ברור שלא ניתן להתעלם מהן עוד. בניסיון לשמור על כוחה של מפלגת האיחוד הסוציאלי, לעצור את התפשטות המחאה ולהגן על יציבות המשטר הדיח הפוליטביורו באוקטובר 1989 את הונקר ומינה במקומו את אגון קרנץ למנהיג המדינה החדש.
בניסיון לעצור את המבוכה הבינלאומית שהיוו הפליטים שנהרו לגרמניה המערבית דרך מדינה שלישית המשטר הודיעה ב-9 בנובמבר 1989 על פתיחת הגבולות עם גרמניה המערבית ושכל מזרח גרמני שירצה להגר אליה יוכל לעשות כך, כתוצאה מההחלטה עשרות אלפי מזרח גרמנים עברו למערב. באותו יום הופלה חומת ברלין. אולם בניגוד לציפיותיו של המשטר פתיחת הגבול רק המריץ את ההפגנות כנגדו דבר שהביא להתפטרותו של קרנץ ולמינויו של הנס מודרו, קומוניסט בעלת גישה רפורמיסטית שהכריז על קיום בחירות חופשיות בגרמניה המזרחית.
בבחירות שנערכו במרץ 1990 ספגה מפלגת האיחוד הסוציאליסטי, ששינתה את שמה למפלגת הסוציאליזם הדמוקרטי כניסיון לרענן את תדמיתה, תבוסה מוחצת. המפלגה הנוצרית-דמוקרטית הגרמנית שזכתה בבחירות הקימה ממשלה בראשותו של לותר דה מזיאר.
מצבה של הממשלה החדשה היה קשה שכן גלי הפליטים שעברו למערב פגעו באופן קשה בכלכלתה ותפקודה התקין של מזרח גרמניה ולכן הוחלט להתחיל בשיחות על איחוד מחדש של גרמניה. לאחר משא ומתן עם המעצמות הכובשות לשעבר, סוכמו תנאי האיחוד וכך ב-3 באוקטובר 1990 הצטרפו מדינות המחוז שהרכיבו את גרמניה המזרחית לרפובליקה הפדרלית של גרמניה.
ראו גם

חומת ברלין
היסטוריה של גרמניה
אזורי הכיבוש בגרמניה אחרי המלחמה. הגבול בין השטח הסובייטי (הצבוע באדום) לשטח יתר המעצמות הפך לגבול בין שתי הגרמניות, למעט המובלעת בברלין, בלב השטח הסובייטי, שהפכה לברלין המערבית בשליטת מערב גרמניה
ועידת האיחוד של המפלגה הקומוניסטית והמפלגה הסוציאל-דמוקרטית
סמל מפלגת האיחוד הסוציאליסטי
טנק סובייטי שנשלח לדכא את המפגינים
מעמד חתימת הסכם ברלין
חומת ברלין הפכה לסמל לפירוד הגרמני
מצעד צבאי כחלק מחגיגות ה-40 שנה לייסוד הרפובליקה
מייקל דל

| --- | --- |

דל, 2010
 לידה:  23 בפברואר 1965 (בן 60) יוסטון, טקסס, ארצות הברית 
 שם לידה:  Michael Saul Dell 
 מדינה:  ארצות הברית ארצות הברית
 מקום מגורים:  אוסטין 
 השכלה:  אוניברסיטת טקסס באוסטין  בית הספר התיכון ממוריאל 
 תפקיד:  מנהל כללי (ינואר 1984–4 במרץ 2004) 
 השקפה דתית:  יהדות 
 מספר צאצאים:  4 
 פרסים והוקרה:  Bower Award for Business Leadership (2013)  דוקטור לשם כבוד (2002) 
 חתימה:   
 dell.com
 
מייקל שאול דל (באנגלית: Michael Saul Dell; נולד ב-23 בפברואר 1965) הוא יזם יהודי-אמריקאי, מייסד חברת המחשבים DELL ומנכ"ל החברה. הונו הוערך בדצמבר 2024 על ידי פורבס במעל 107.6 מיליארד דולר.
ילדותו

דל נולד ביוסטון, טקסס שבארצות הברית למשפחה יהודית שאת שם משפחתה המקורי "טל" (מגרמנית/יידיש: עמק) אינגלזה לזה הנוכחי עם הגעתה לאמריקה. הוא התחיל ללמוד בבית הספר היסודי הרוד (אנ'). כבר בגיל 12 הרוויח 1,000 דולר ממכירת בולים. לאחר מכן המשיך לבית הספר התיכון ממוריאל (אנ').
בגיל 16, במהלך חופשת הקיץ עבד כמשווק מנויים לעיתון "יוסטון פוסט" (אנ'), משגילה שרוב הלקוחות הם זוגות צעירים השיג רשימת זוגות שנישאו והציע להם, בהצלחה מרובה, מנוי לעיתון, כך הרוויח במהלך חופשת הקיץ 18,000 דולר.
אחרי סיום הלימודים העל יסודיים, עבר לאוניברסיטת טקסס באוסטין על מנת ללמוד פיזיקה. הוא לא התעניין במקצוע ובגיל 18 ייסד חברה חדשה ששמה PC's Limited. דל מכר והרכיב, בהתחלה מחדרו שבמעונות, רכיבי שדרוג למחשבים אישיים.
צמיחת החברה

במהלך רכישת והרכבת רכיבי המחשב גילה דל כי יש פער גדול בין עלות הרכיבים לבין מחירו של מחשב מורכב. על מנת לנצל פער זה החליט להרכיב ולשווק מחשבים אישיים ללקוחות סופיים. בסיוע הלוואה כספית מסבו ומסבתו, עזב דל את הלימודים כשהיה בן 19 וניהל את דל מחשבים. עם הזמן, היו לו כמה כישלונות (בנוסף למחשבים ניידים שנשרפו ב-1993, אובדן לקוחות לחברת GateWay בתחילת 1990 וכישלונות אחרים), למרות משברים אלו המשיכה דל לייצר מחשבים נייחים וניידים, כיום היא חברת המחשבים השנייה בעולם, עם מכירות של 57 מיליארד דולר בשנת 2007.
בארבעה במרץ 2003, לאחר שהחברה התפתחה לתחומים נוספים מעבר למחשוב, הצביעו רוב מחזיקי המניות לשנות את שם החברה לדל (Dell, Inc) במקום השם הקודם, דל תאגיד מחשוב. (Dell Computer Corporation).

ב-4 במרץ 2004 פרש דל מתפקיד מנכ"ל החברה אבל נשאר יו"ר מועצת המנהלים, ובמקומו מונה קווין בי רולינס, קודם לכן נשיא החברה וסמנכ"ל.

ב 31 בינואר 2007, כשהתפטר קווין מתפקידו, מונה מייקל דל מחדש למנכ"ל החברה באותו יום.
תארים שמייקל זכה בהם: "יזם השנה" מאת .Inc‏ Magazine (בגיל 24 בלבד), "איש השנה" מאת PC Magazine, "מנכ"ל מספר אחת בעסקים אמריקאיים" מאת Worth Magazine ו"מנכ"ל השנה" מאת המגזינים Financial World‏, Industry Week ו-Chief Executive. בנוסף, זכה דל בפרס באוור למנהיגות עסקית לשנת 2013 מאת מוסדות פרנקלין.
ב-12 באוקטובר 2015 הודיע דל כי ירכוש, יחד עם שותפיו את חברת EMC עבור סכום עתק של 67 מיליארד דולר, פרמיה של 19% על מחיר הסגירה של המניה יום קודם להודעה.
במאי 2024 קפצה הערכת הונו האישי לשיא של מעל 115 מיליארד דולר.
תרומות חשובות

ב 15 מאי 2006 הודיעה אוניברסיטת טקסס באוסטין על קבלת תרומה בת 50 מיליון דולר מקרן סוזן ומייקל דל (אנ'), שמטרתה לקדם את המצוינות בבריאות ילדים ובחינוך באוסטין. מכספי תרומה זו נבנו באוניברסיטה שלושה מתקנים. הראשון הוא מכון דל למחקר פדיאטרי (רפואת ילדים), שישלים את המרכז הרפואי לילדים הסמוך, אף הוא מייסוד קרן דל. השני הוא בניין חדש למדעי המחשב בקמפוס, והשלישי הוא מרכז סוזן ומייקל דל לקידום אורח חיים בריא, שיעסוק בנושאים הנוגעים לסביבת גידול בריאה לילדים. בשנת 2013, הקרן העמידה התחייבות נוספת בסך 50 מיליון דולר להקמת בית הספר לרפואה על שם דל (אנ') באוניברסיטת טקסס באוסטין. בית הספר לרפואה על שם דל החל לרשום סטודנטים בשנת 2016.
דל נשוי ואב לארבעה, המשפחה מתגוררת באוסטין.
הערות שוליים

↑  הפרופיל של דל באתר פורבס
↑  ג'ון בן-זקן, ההון האישי של מייקל דל – יותר מ-100 מיליארד דולר, באתר אנשים ומחשבים, ‏3.3.2024
| --- | --- |
בקרת זהויות :  NLI: 987007359969005171  BnF: cb13538982n (data)  CiNii: DA12099388  GND: 121279243  ISNI: 0000 0000 8413 3556  LCCN: n98104308  NDL: 00745534  NKC: js20100519001  NLK: KAC201721334  NTA: 183865154  SNAC: w6128r2v  SUDOC: 050694391  VIAF: 116590276   WorldCat (עם VIAF): 116590276
איוואן קופץ

| --- | --- |
אין תמונה חופשית
 לידה:  19 בספטמבר 1908 צארסקויה סלו, האימפריה הרוסית האימפריה הרוסית
 התאבד:  22 ביוני 1941 (בגיל 32) מינסק, ברית המועצות ברית המועצות
 מדינה:  ברית המועצות 
 השכלה:  Mozhaysky Air Force Academy 
 השתייכות:  הצבא האדום הצבא האדום
 תקופת הפעילות:  1927–1941 (כ־14 שנים)
 דרגה:   גנרל-מיור
 תפקידים בשירות
 מפקד הזרוע האווירית של החזית המערבית
 פעולות ומבצעים
 מלחמת האזרחים בספרד   מלחמת החורף  מלחמת העולם השנייה
 עיטורים
      
 
איוואן איוואנוביץ' קופץ (ברוסית: Иван Иванович Копец; 19 בספטמבר 1908—22 ביוני 1941) היה טייס קרב, גנרל-מיור, מפקד הזרוע האווירית של החזית המערבית ביום הראשון של מלחמת המולדת הגדולה. גיבור ברית המועצות על גבורתו בקרבות אוויר בספרד. ביום הראשון למלחמה הוא ירה בעצמו.
ביוגרפיה

נולד ב-19 בספטמבר 1908 בצארסקויה סלו למשפחתו של מנעולן. בשנת 1925 סיים את לימודיו בית הספר בעיר אישים שבמחוז טיומן, ולאחר מכן עבד כמזכיר בית המשפט המחוזי.
היה בשירות צבאי מאז 1927. את השכלתו הצבאית קיבל בבית הספר הצבאי-התאורטי של לנינגרד (1928), בבית הספר לטייסים צבאיים של קצ'ין (1929) ובקורסי ההשתלמות לאנשי פיקוד גבוהים באקדמיה הצבאית על שם פרונזה (1935).
הוא שירת בטייסת הקרב הנפרדת ה-70 של חטיבת התעופה באקדמיה לחיל האוויר על שם ז'וקובסקי. מספטמבר 1936 הוא היה טייס, לאחר מכן מפקד קבוצת אוויר של כוחות ספרד הרפובליקנית במהלך מלחמת האזרחים בשנים 1936–1939. הוא טס על מטוס מדגם Nieuport-52, ואז על מפציץ I-15. הפיל שישה מטוסי אויב והוענק לו אות מסדר הדגל האדום ותואר גיבור ברית המועצות עם מסדר לנין ותעודה מיוחדת. עזב את ספרד ב-17 ביוני 1937.
ב-12 בדצמבר 1937 נבחר לסגן מועצת הסובייט העליון של ברית המועצות בכינוס הראשון מטעם מחוז לנינגרד. בשנת 1938 מונה למפקד חטיבה ולסגן מפקד חיל האוויר של המחוז הצבאי של לנינגרד. במהלך המלחמה הסובייטית-פינית היה מפקד חיל האוויר של הארמייה השמינית, השתתף באופן אישי במשימות לחימה. על קרבות אלה הוענק לו אות מסדר לנין מדרגה ב' וב-31 במרץ 1940 הוענקה לו הדרגה הצבאית של מפקד אוגדה. לאחר הסמכה מחודשת בשנת 1940 בקשר להכנסת דרגות כלליות בצבא האדום - הועלה לדרגת מייג'ור גנרל התעופה. ביום הראשון של המלחמה הפטריוטית הגדולה היה מפקד חיל האוויר של החזית המערבית.
22 ביוני

בשעה 03:00 בבוקר 22 ביוני 1941 הותקפו לפתע שדות התעופה בחזית על ידי לופטוואפה. מפציצי היינקל He 111 בגובה רב פתחו במתקפת פצצות מצרר מסיבית על מטוסי הכנף של חיל האוויר. מאות מפציצים הושמדו בחניות. את המכה השנייה העבירו מפציצי הצלילה Junkers Ju 87 ו-Junkers Ju 88 בשיתוף עם המפציצים הכבדים מסרשמיט Bf.110. חלק משדות התעופה הממוקמים בסמוך לגבול נכבשו על ידי כוחות הקרקע המתקדמים של האויב עד אמצע היום.
היסטוריונים שמים לב לחוסר השלמות של המבנה הארגוני של התעופה הסובייטית, כלומר לעובדה שרק כמה תצורות היו כפופות למפקד חיל האוויר בחזית. במקביל, יחידת ההפצצה ה-43 חנתה באורשה ולא יכלה להשתתף בקרבות על הגבול. לכן, לצורך פעולת תגמול, קופץ יכול היה להשתמש רק במפציצים מדגם SB ו-DB-3, וללא חיפוי אווירי.
באמצע היום הכניס הגנרל קופץ מפציצי קרב מחטיבות האוויר ה-12 וה-13, וחיל המפציצים הארוך-טווח. פעולות תגמול כוונו לשדות תעופה ידועים של האויב, למעברים ולעמדות של יחידות ממוכנות. המפציצים ללא חיפוי ספגו פגיעות כבדות. כך איבדה חטיבת האוויר ה-13 64 מפציצי SB במהלך היום. ההפסדים הכוללים של חיל האוויר של החזית המערבית ב-22 ביוני הסתכמו ב-738 מטוסים, כולל 528 שאבדו על הקרקע.
לאחר שטס בשדות התעופה הרוסיים ולמד על היקף ההפסדים, דיווח שכ-60 ממטוסיו הופלו בקרבות אוויר ועוד 32 הושמדו על הקרקע. לאחר מכן דיווח שיותר מ-80% מכל מטוסיו חוסלו. לאחר מכן ירה קופץ בעצמו במשרדו בסביבות השעה 18:00 באותו יום.
על פי גרסה אחרת, ראש המחלקה המיוחדת של הנ.ק.ו.ד. של המחוז הצבאי המיוחד המערבי, רב-סרן בשירות ביטחון המדינה פאבל בגמה, בערב 21 ביוני 1941, קיבל הודעה מיוחדת ממוסקבה על "לכידת גנרל א.א. קופץ בנסיבות שזה עתה התגלו." הבסיס היה עדותו של יעקב סמושקביץ' כי הוא שימש כיועץ ראשי לשעבר לחיל האוויר של ספרד הרפובליקנית וגייס בעצמו את קופץ לקבוצתו.
על פי תמצית מהפקודה של מנהלת כוח האדם הראשית של הצבא האדום, "מייג'ור גנרל התעופה א.א. קופץ, יליד 1908, הוצא מרשימות אנשי הפיקוד הבכיר הנוכחי, כאשר ירה בעצמו ב-23.06.1941." האלוף אנדריי איוואנוביץ' תאירסקי, שהחליף את קופץ, הודח מתפקידו ב-2 ביולי 1941 ובהמשך נורה.
הנצחה

הוא נקבר בבית העלמין הצבאי במינסק. על פי עדותה של בתו, חלק משטח בית העלמין הצבאי, שם נקבר, נבנה לאחר המלחמה.
הסרט האפי "הקרב על מוסקבה" (1985) מכיל תיאור סצנת התאבדותו של קופץ.
בעיר אישים ב-1990, רחוב מוסקובסקאיה הוחלף לרחוב א.א. קופץ ועל הבניין של בית הספר בו למד הותקן שלט הנצחה ב-6 במאי 2005.
משפחה

היה נשוי לנינה פאבלובנה, לבית שונדריקוב (1908–2001). נעצרה ב-23 באוגוסט 1941 ונידונה על ידי מפקדת הנ.ק.ו.ד. של ברית המועצות ב-22 ביולי 1942 לחמש שנות מאסר כ"אשתו של בוגד במולדת" על פי סעיף 1–58 לחוק הפלילי של רוסיה הסובייטית. שוחררה ב-23 באוגוסט 1946. שמה נוקה ב-18 במאי 1956 על ידי בית הדין הצבאי של המחוז הצבאי אוראל.
לשניים היו שני ילדים: אליק (יליד 1930) ונטליה (נולדה בשנת 1939).
הערות שוליים

1 2  Статья «Копец Иван Иванович» на сайте www.warheroes.ru.
1 2  "Особисты предупредили об аресте | Тюменский курьерТюменский курьер" (ברוסית). tm-courier.ru. אורכב מ-המקור ב-2018-03-26. נבדק ב-2018-03-26.
↑  ניצן סדן,'"`UNIQ--nowiki-00000002-QINU`"'גשם של דם: קרבות האוויר שפתחו את פלישת הנאצים לבריה"מ, באתר כלכליסט, 26 ביוני 2021
↑  "В Ишиме открыта мемориальная доска на здании школы, в которой учился генерал-майор Иван Копец". ИТАР-ТАСС. 2005-05-06. אורכב מ-המקור ב-2011-09-27. נבדק ב-2017-08-14.
מועדון ווינX

| --- | --- |

לוגו הסדרה
 שיר הנושא:  עונות 1–3: מתחת לסמל של ווינקס עונה 4: ווינקס חזרנו שוב עונה 5: אנחנו ווינקס/כן, בנות ווינקס! עונה 6: ווינקס ביחד עונה 7: אנחנו נפלאות עונה 8: ווינקס הקסומות
 סוגה:  סדרת טלוויזיה לילדים, סדרת טלוויזיה פנטזיה, סדרת הרפתקאות טלוויזיונית 
 יוצרים:  איג'יניו סטראפי 
 כותבים:  איג'יניו סטראפי, Sascha Paladino, ג'אניס בורג'ס, פרנצ'סקו ארטיבאני, Adam Peltzman 
 בימוי:  איג'יניו סטראפי 
 מדבבים:  מולי קווין דומיטילה ד'אמיקו אילריאה לטיני גמאה דונטי לאורה לנט'י פרלה ליברטורי קיקי פאלמר לטיזיאה צ'יאמפה ליאנדה מומי אליזבת גיליס 
 מדבבים בעברית:  אפי בן ישראל, עדי בן ישראל, ענת ניב, אורלי תגר, לירז צ'רכי, מירב דמארי, אסתר אתי קסטרו, צביקה פורמן, יורם יוספסברג, יואב בר לב, ועוד
 ארץ מקור:  איטליה איטליה
 שפות:  איטלקית (דובב לשפות נוספות, בהן אנגלית ועברית)
 מספר עונות:  8
 מספר פרקים:  208 
 תוכנית המשך:  פופיXי עולם הווינX גורל: סאגת ווינX
 הפקה
 חברת הפקה:  Rainbow S.p.A
 הפצה:  Rainbow S.p.A, ויאקום, נטפליקס 
 בעלי תפקידים נוספים:  מלחינים: מישל בטלי סטפנו קררה פבריציו קסטניה מאוריציו ד'אניילו
 מוזיקה:  אנג'לו פוגי, פבריזיו קסטניה, גיאובאני סרה, פטר זיזו 
 אורך פרק:  19-23 דקות
 שידור
 רשת שידור:  Rai Due (עונות 1+) 4KidsTV (עונות 1 - 3)   ערוץ ניקלודיאון (עונות 5-7)
 רשת שידור בישראל:  ערוץ הילדים (עונות 1 - 4) ערוץ ניקלודיאון (עונות 5–7) ערוץ הירו  KidZ (עונה 8)
 תקופת שידור מקורית:  28 בינואר 2004 – 17 בספטמבר 2019
 תקופת שידור בישראל:  1 ביולי 2004 – 21 ביוני 2020
 קישורים חיצוניים
 winxclub.com/en
 דף התוכנית ב-IMDb
 
מועדון ווינX (באיטלקית: Winx Club) היא סדרת הנפשה איטלקית לילדים שנוצרה על ידי איג'יניו סטראפי, והופקה על ידי חברת ההפקה "Rainbow S.p.A" וחברת ההנפשה ניקלודיאון. הסדרה משודרת באיטליה החל מ-28 בינואר 2004. עלילת הסדרה מתמקדת בפיות המשתמשות בקסמים על מנת להגן על ממלכתן מפני כוחות האפל. על בסיס הסדרה הופקו גם לאורך השנים קו צעצועים, ספרים, סדרת קומיקס, ביגוד, מופעים, תקליטורי DVD, ספין אוף, סרטי קולנוע, דיסקים, עיבוד לייב אקשן ("גורל: סאגת ווינX") ועוד. לסדרה יש 8 עונות ו-208 פרקים.
בישראל הסדרה משודרת בדיבוב לעברית משנת 2004. ארבע העונות הראשונות שודרו בערוץ הילדים, ולאחר מכן עונות 5–7 שודרו בערוץ ניקלודיאון, שרכש את הזכויות לסדרה בעולם כולו. העונה השמינית של הסדרה שודרה בערוץ KidZ.
בשנת 2025 צפוי לעלות לשירות הסטרימינג נטפליקס אתחול לסדרה בעל אותו שם.
עלילת הסדרה

במרכז הסדרה עומדת בלום, שגרה בכדור-הארץ בעיר ששמה גרדניה. בפרק הראשון היא נתקלת בפיה בשם סטלה, פיית השמש והירח, שבניסיון להגן עליה בלום מגלה שגם היא פיה בעצמה. בעקבות הגילוי הזה, בלום עוברת ללמוד בבית-הספר לפיות 'אלפיה', שנמצא בממד הקסום. שם היא מוצאת חברות חדשות שיחד הן מקימות את "מועדון ווינקס". עלילת הסדרה מתרחשת בעיקר בממד הקסום ובעונה 4 על פני כדור-הארץ. במהלך הסדרה, הפיות יוצאות להרפתקאות יחד ובכל עונה יש התפתחות בסיסית בעלילה, גילוי סודות וכוחות, קרבות נגד הרוע ותמיכה בבלום שמנסה לגלות על העבר שלה ועל הוריה הביולוגיים (ב-3 העונות הראשונות).
עלילת הסדרה > העונה הראשונה

העונה הראשונה (פרקים 1–26) שודרה לראשונה באיטליה ב-28 בינואר 2004, ושודרה בישראל בשנת 2004.
נערה רגילה בשם בלום בת ה-16, וקיקו ארנב המחמד שלה מכדור-הארץ נתקלים יום אחד בפיה בשם סטלה אשר נלחמת בנוט, העוזר של דארסי- אחת מבנות טריקס. כאשר נוט כמעט מביס את סטלה, בלום משתמשת בקסם ומצילה אותה. בעקבות הגילוי המדהים שבלום פיה בעצמה, סטלה לוקחת אותה לבית-ספר לפיות 'אלפיה' ושם הן פוגשת 3 חברות נוספות: טקנה, מוזה ופלורה אשר מקימות יחדיו את "מועדון ווינקס". בהמשך, הבנות מתחברות לארבעת הבנים שלומדים במזרקה האדומה: סקאי, ברנדון, ריבן וטימי, ובנוסף לכך גם נתקלות בשלישיית מכשפות שלומדות במגדל הענן: אייסי, דארסי וסטורמי, אשר מכונות גם "הטריקס". הטריקס רוצות לגנוב מבלום את להבת אש הדרקון שלה כדי להשיג שליטה מלאה על כל הממד הקסום. לקראת סוף העונה, "הטריקס", לוקחות לבלום את אש הדרקון, משתלטות על "המגדל המעונן" (בית הספר של המכשפות) ומקימות לתחייה את צבא האופל שמתקיף את בית הספר "המזרקה האדומה" ואת אלפיה. הן מצליחות להשמיד את בית ספר "המזרקה האדומה". בינתיים, כל המומחים והמכשפות מ"המגדל המעונן" באים לאלפיה לאחר שפרגונדה המנהלת אישרה את שהותם שם. הטריקס ממשיכות לתקוף את אלפיה אבל נתקלות בהגנה חזקה, מהמכשפות, הפיות והמומחים שהגיעו על מנת להילחם בהן. בסיום הדרמטי, הטריקס מגיעות לאלפיה בעצמן ובנות ווינקס מביסות אותן.
עלילת הסדרה > העונה השנייה

העונה השנייה (פרקים 27–52) שודרה לראשונה באיטליה ב-19 באפריל 2005, ושודרה בישראל בין השנים 2006–2007.
העונה מתחילה כאשר הפיות והמומחים חוגגים את השנה השנייה באלפיה. אחרי המסיבה יוצאת מהיער נערה תשושה שעברה חוויות קשות, שמה ליילה, פיית הגלים. ליילה מבקשת את עזרתן של הווינקס לעזור לה לשחרר את החברות הקטנות שלה, הפיקסיות, שמוחזקות כבנות ערובה בטירתו התת-קרקעית של לורד דרקר, עוף החול ושליט של ממלכת מפלצות הצל. לאחר שליילה והווינקס מצליחות לשחרר את הפיקסיות מהטירה של לורד דרקר, ליילה הופכת לאחת מבנות ווינקס. הפיקסיות מתחברות לווינקס ונוצר ביניהן חיבור קסום. בנוסף, בעונה זו בלום מגלה את הארכיון הקסום והסודי של אלפיה, אותו המנהלת פרגונדה ניסתה להסתיר. בינתיים, בנות טריקס כלואות במנזר אור הסלע, לאחר הפשעים שביצעו. לורד דרקר עוזר לטריקס להשתחרר, נותן להן את כוח הגלומיקס ומגייס את שירותיהן לעזור לו לחפש אחר חפץ קסום שנקרא "כתב יד", חפץ שפותח שער לכוח האולטימטיבי. בעונה הזו הבנות מקבלות את צירוף הקסם שלהן, שהן מקבלות אותו רק לאחר שכל אחת מתגברת על פחד מאוד גדול שלהן. לקראת סוף העונה, בלום הפכה לבלום השחורה בגלל מתחזה שהתחזה לפרופסור אבלון. בלום חזרה לעצמה בזכות סקאי, שסיפר לה על רגשותיו. אירועים נוספים שקרו בעונה הזאת הם: החטיפה של דיאספרו על ידי כנופיה של נינג'ות שהטעו אותה בכוונה, בלום מביאה את בנות ווינקס לגרדניה לחגיגת ליל כל הקדושים שנערכת בבית נטוש והמופע של מוזה בהשתתפותן של לילה וסטלה לכבוד הפתיחה המחודשת של המזרקה האדומה, לאחר שהטריקס הרסו את המבנה הקודם.
עלילת הסדרה > העונה השלישית

העונה השלישית (פרקים 53–78) שודרה לראשונה באיטליה ב-29 בינואר 2007, ושודרה בישראל ב-22 באוגוסט 2007.
אחרי חופשת הקיץ, הווינקס חוזרות לאלפיה לשנה השלישית והאחרונה שלהן בבית ספר. הטריקס נשלחות לממד אומגה בגלל הפשעים שביצעו, שם הן פוגשות מכשף בשם בלטור אשר מחזיק בחלק האפל של אש הדרקון שהיה לכוד שנים רבות בממד אומגה. הטריקס ובלטור משתפים פעולה ומצליחים לברוח מממד אומגה. הווינקס אינן חזקות מספיק כדי להביס את בלטור בכוחות הקסומים שלהן, ולכן, הן משיגות כוח חדש הנקרא 'מכושפות'. הן משיגות את הכוח בכך שהן מקריבות מעצמן למען מישהו מהכוכב שלהן. לסדרה גם מצטרף נאבו, שבהתחלה אמר ששמו אופיר, ועד מהרה הפך לבן זוגה של ליילה ונחשף כארוס המסתורי שהיא הייתה אמורה להתחתן איתו. באמצע העונה דיאספרו עובדת עם בלטור ומכשפת את סקאי כדאי שיתאהב בה במקום בבלום. אחרי שהן מקבלות את הכוחות המכושפים שלהן, הן משיגות את כוכבי המים, הדבר היחיד שיכול להביס את בלטור. הווינקס תקפו את בלטור והן מביסות אותו. בסיום העונה, בלום מחליטה להמשיך לחפש את הוריה.
עלילת הסדרה > העונה הרביעית

העונה הרביעית (פרקים 79–104) שודרה לראשונה באיטליה ב-15 באפריל 2009, ושודרה בישראל ב-2 באוקטובר 2009. זו העונה האחרונה ששודרה בערוץ הילדים.
אחרי שסיימו את הלימודים בבית ספר אלפיה, בנות ווינקס חוזרות לאלפיה בתור מורות קסם. בבית ספר אלפיה הן פוגשות אויבים חדשים: אוגרון, גנטלוס, דומאן ואנגאן, ציידי פיות מכדור-הארץ המכונים גם 'הקוסמים השחורים'. עקב הפגישה איתם, בנות ווינקס יוצאות לכדור הארץ בשביל להציל את רוקסי, הפייה האחרונה של כדור הארץ, אותה ציידי הפיות מחפשים. בנוסף, הן יוצאות לשחרר את הפיות של כדור הארץ אשר נלכדו על ידי הקוסמים. בעונה זו בנות ווינקס השיגו כוח חדש בשם 'מאמינות'. בהמשך העונה הווינקס קיבלו את שלושת מתנות הגורל, מתנת האומץ שנתנה להם את כוח 'סופיקס', מתנת הלב שנתנה להם את כוח 'לביקס' ואת המתנה השחורה שיכלה להציל מישהו מלמות. במהלך העונה, בנות ווינקס הקימו להקה ופתחו חנות הנקראת "אהבה וחיות". לפני שפתחו את החנות, הבנות חיפשו עבודה בכדור הארץ ומצאו בובות שהיו אמורות להיזרק לפח. הן הפכו אותן לחיות בעזרת קסם, ונתנו לאנשים לאמץ אותן, כך הם ניסו בנוסף לגרום לבני האדם להאמין בקסם. במהלך העונה כל אחת אימצה חיה אחת. בסוף העונה, באחד הקרבות מול הקוסמים השחורים, נאבו הקריב את עצמו ומת. מוות זה שבר את ליבה של לילה שהחליטה לחפש נקמה על מותו במהלך שאר העונה והצטרפה אל נבולה וחברותיה במטרה להרוג ולהביס את הקוסמים השחורים.
עלילת הסדרה > העונה החמישית

העונה החמישית (פרקים 105–130) שודרה לראשונה באיטליה ב-16 באוקטובר 2012, ושודרה בישראל ב-9 בדצמבר 2012 בערוץ ניקלודיאון.
בנות טריקס חזרו בעונה הזו, והן משתפות פעולה עם נבל חדש בשם טרייטנוס. טרייטנוס הוא בן דודה של ליילה והוא בתול ים ממשפחת המלוכה של אנדרוס שגרה מתחת למים. טריינטוס עבר שינוי והפך למפלצת רבת עוצמה המקבלת את כוחה על ידי זיהום של נפט. הטריקס וטרייטנוס פעלו ביחד נגד בנות ווינקס. במהלך העונה, טרייטנוס שואב את כל כוחותיהן של הסלקיות, שומרות השערים של האוקיינוסים, איתו הוא מתכנן להשתלט על כל הממד הקסום. כוח המאמינות לא מספיק חזק מתחת למים, ובגלל זה בנות ווינקס במהלך העונה עברו מסע מאתגר בשביל להשיג את הכוח העתיק 'סיירניקס', כוח שהופך אותן להיות פיות חזקות יותר מתחת למים. בשביל להשיג את הכוח הן היו צריכות להשיג שלוש אבנים - אבן הביטחון העצמי, אבן האמפתייה ואבן האומץ. לפני השגת כוח סיירניקס, הבנות קיבלו את כוח הרמוניקס המאפשר להם לנשום מתחת למים. בסוף העונה, הווינקס מביסות את טרייטנוס ומצילות את הממד הקסום. בעונה הזאת ישנם שני פרקי ספיישל: הראשון של חג הנקרא "חג הנטיעות" (חג שדומה לט"ו בשבט) והשני שמתרחש בחג המולד.
עלילת הסדרה > העונה השישית

העונה השישית (פרקים 131–156) שודרה לראשונה באיטליה ב-6 בינואר 2014, ושודרה לראשונה בישראל ב-1 ביוני 2014.
בעונה זו, מצטרפת למגדל המעונן מכשפה חדשה בשם סלינה, שהייתה חברת ילדות של בלום בכדור הארץ. סלינה עושה קסמים בעזרת ספר בשם 'קובץ האגדות'. סלינה ובנות טריקס משתפות פעולה. באחד הקרבות של בנות ווינקס מולם, בנות ווינקס איבדו את כוחות סיירניקס שלהן, חוץ מבלום שלא איבדה אותו כי אי אפשר לכבות את להבת הדרקון. בלום מעניקה לבנות ווינקס את הכוח שלה, והווינקס הופכות לפיות 'בלומיקס'. בשביל להביס את בנות טריקס וסלינה, הווינקס צריכות לנעול ולהשמיד את ספר קובץ האגדות. בשביל לנעול ולהשמיד את הספר, בנות ווינקס מחפשות ומוצאות את אלדורה, הפיה הסנדקית של סלינה. בעזרת אלדורה, הווינקס מקבלות את כוח 'מיטיקס' שאיתו הן יכולות להיכנס לספר "קובץ האגדות" ולהשמיד אותו. בסוף העונה, אשרון כולא את בנות טריקס בקובץ האגדות ובלום מצליחה להביס וללכוד אותו בתוך קופסה שאותה היא מביאה לעוץ לי גוץ לי בתמורה למפתח קובץ האגדות (אותו בנות ווינקס הביאו לו בתמורה לקול של מוזה). סלינה מבינה את טעותה ומתנצלת.
עלילת הסדרה > העונה השביעית

העונה השביעית (פרקים 157–182) שודרה לראשונה באיטליה ב-21 בספטמבר 2015, ושודרה לראשונה בישראל ב-1 ביולי 2015. החלק השני של העונה שודר בישראל ב-2 בדצמבר 2015. זאת העונה האחרונה ששודרה בניקלודיאון.
בעונה זו, בנות ווינקס חזרו לעבר, שם הם גילו שקלשרה (הנבלית הראשית בעונה) למדה יחד עם פרגונדה בבית ספר אלפיה ושהיא גנבה את הקסם הפראי במטרה למצוא את הכוח המושלם. בנוסף, בנות ווינקס השיגו שם את כוח פרפרפליקס. במהלך הסדרה, כל בת ווינקס נקשרת עם חיה קסומה. לאחר שלכל אחת יש חיה קסומה משלה, החיות הקסומות נותנות לווינקס את כוח טייניקס, שמכווץ אותן ומאפשר להן להיכנס אל תוך עולמות מיני, כגון: טיפת מים או עלה. במהלך הסדרה, קלשרה מנסה להשיג את הכוח המושלם בעולם והווינקס מנסות למנוע זאת. לקראת סוף העונה, היא הצליחה להשיג אותו, אבל ברפיליוס חטף אותו ממנה. בעזרת הכוח, ברפיליוס מזמן את החיות הקסומות הכי חזקות בעולם הקסום ומעבר לו, שהן בעצם שלוש החיות הקסומות של הטריקס. דבר זה גרם לבנות טריקס לצאת מספר קובץ האגדות ולהתמזג עם החיות הקסומות שלהן. הווינקס מנצחות אותן בכך שמשתמשות באבני הזכרונות שלהן, וכולאות אותן בתוך לימבו - יקום בלי מקום וזמן. החיות הקסומות של ווינקס עוזבות אותן לאחר שהשתמשו בכישוף המיוחד של החיות הקסומות והופכות בכוח הזה לברבור כסוף.